– – – – – – – – – – – – – – – – – – – – 124. Und syn vort gelesen itlike tidinge von den von Dorpte an de von Lubeck gescreven mit oren byschrifften, darinne unter anderen berort, dat de grodfurste vorstorven isz unnd hefft von syner lesten frouwen eynen sone unnd von der ersten, der Russynnen, eyns sons sone nagelaten; unnd wowol men der vortrostinge gewesen, dat na des olden dode durch der lande delinge mochte twedracht syn irresen, so dat dardorch de wege weren geworden, tome kunthor wedder to kamen, so hadde me doch von des sons sone nene tidinge, unnd were darumme to besorgen, dat de weldige hant by eyneme blyven worde. 125. Beclagen sich ok in dersulven cedelen der ranefars mit beger, dat tegen desulven mochte getracht werden, edder ore stad moste vorlaren wesen. – – – – – – – – – – – – – – – – – – – – – 129. Vurder dat by one vlochmerich, dat itlike werden westwerth aff up Wyborgh, itlike up den Stockholm lopen, umme mit den Russen to hanteren, mit beger, dat men dar well tegen trachten, dat sodans na inholde der recesse mochte vorblyven. 130. Item dat de Russen bidden, dat men neyn gud up Wiiborgh fore, noch dar enige copensschup anrume, tom ende dat de copensschup vrih wedder in Lyffland komen und dar geleght werden. 131. Item de Russen, de sick dor dat land mit willen der vogede steken und de mit ghifften unnd gaven stillen, laten sik horen, dat de Russen moten uth groteme dwange ore gudere up Wiborgh senden; wen dar denne nene ranefarers weren, so dat ore gudere dar beliggen bleven, mochte de copmansschup upt olde in Liiffland komen. 132. De her burgermeister von Hamburgh sede, von noden to synde, dat dar riplick to getracht unnd, so vele de copensschup to Wiborch belangende, egendlick beseen worde, offt sick de copman von der hense der Wiborgesschen reise entholde offt den ok andere von fromder natien und in de hense nicht horeden dar vorkeren mochten etc. angesen dar men dem copman von der hanse de handtheringe dar vorbode unnd anderen luden de weghe lethe innemen unnd holden, wolde sodans weynich profites der gemenen wolfart bringen. 133. Int leste is bevalen, dat men schal uth den recessen, wes von den ranefarers vormals besloten, upsoken unnd den steden lesen laten, vmme darup sick to bedengken und des besten to helpen raden. – – – – – – – – – – – – – – – – – – – – –